Sink the Bismarck!
Sink the Bismarck! () je britanski crno-bijeli ratni film snimljen 1960. u režiji Lewisa Gilberta. Temelji se na knjizi Last Nine Days of the Bismarck C. S. Forestera, odnosno stvarnim događajima vezanim uz bitku za Atlantik u Drugom svjetskom ratu. Radnja prikazuje kako njemački bojni brod Bismarck u maju 1941. kreće u veliki napad na britanske konvoje, te kako ga pri tome očajnički nastoje locirati, zaustaviti i uništiti snage Kraljevske mornarice. Nominalni protagonist, čiji lik tumači Kenneth More, je mornarički obavještajac koji nastoji otkriti Bismarckovu rutu.

Iako je u filmu bilo određenih historijskih nepreciznosti, te iako se zbog još postojećeg statusa državne tajne nije smjela spominjati uloga razbijača Enigme u tim događajima, Sink the Bismarck! je dobio pohvale zbog autentičnosti. Prilikom snimanja je sa producentima surađivala Kraljevska mornarica, te im, između ostalog "posudila" HMS Vanguard, svoj posljednji bojni brod neposredno prije slanja u rezalište. Producenti su, pak, film snimali u "polu-dokumentarnom" stilu, kombinirajući igrane scene sa materijalom iz filmskih žurnala, dok su scene pomorskih okršaja rekonstruirane uz pomoć maketa.

Sink the Bismarck! je postigao veliki komercijalni uspjeh u Britaniji, ali također i u SAD. Tamo su country muzičari Johnny Horton i Tillman Franks na osnovu filma napisali istoimenu pjesmu, koja je postala veliki hit.

Izvori

Vanjske veze
 
 
 
 
 

Britanski filmovi
Ratni filmovi
Filmovi o Drugom svjetskom ratu
Authority control 2